钦定古今图书集成/明伦汇编/交谊典/第046卷 > 朱子语类 > 《与万思节佥事》前人
## 钦定古今图书集成/明伦汇编/交谊典/第046卷 > 朱子语类 > 《与万思节佥事》前人

万子思节官江西，而余适与之偕至广信，赠小磁瓶
四枚为别。万子职当外巡，饶信饶公私磁器所出外
巡莅焉，而余乃以此为赠，可谓“担水河头卖”矣。虽然，
古有宰端溪不持一砚者，吾将赠砚于端溪宰可也。
万子盖亦其人哉！若莅饶则有磁器，莅湖则有丹砂
雌黄，莅广则有名香珍药，此士大夫以为家常茶饭
《官箴》之所不责，而励志之士之所慎也。岂惟《官箴》之
所不责，世之高明特达者闻此等言语，亦以为琐屑
而迂阔矣。白沙先生曰：“人须有凤凰翔于千仞之气，
要自至麤至微者而充之。”万子素不吾迂也，故吾言
云耳。